חוק תכנון משק החלב (תיקון מס' 3), התש"ף-2020 
הצעת חוק ממשלתית, הכנסת ה-23
פורסם: ספר החוקים, חוברת 2814, עמ' 156, 2020-06-30T00:00:00+03:00
חוק תכנון משק החלב, התשע"א–2011 (להלן – החוק), מסדיר את ענף החלב כענף מתוכנן, ובין השאר קובע כי "מחיר המטרה", מחיר המינימום אותו המחלבות מחויבות לשלם ליצרנים (רפתנים) בעבור ליטר חלב גולמי, יקבע על פי עקרונות אשר ייקבעו בצווים לפי חוק הפיקוח על מחירי מצרכים ושירותים, התשנ"ו-1996, שיחול לעניין זה בכמה שינויים. 
עד לחקיקתו של החוק מחיר המטרה נקבע על פי עלויות הייצור, ואופן חישובן היה מבוסס על הסכמות רבות שנים בין הגורמים השונים בענף. כדי לשמור על יציבות הענף, שעלול היה להיפגע משינויי מחירים ללא הערכות מתאימה, נקבעה הוראת מעבר לפיה, במהלך שמונה שנים מיום תחילתו של החוק, כלומר עד ליום 6 באוקטובר 2019, מחיר המטרה יקבע בהתאם למחיר המטרה האחרון שפורסם ערב תחילתו של החוק ויעודכן לפי מנגנון העדכון שיקבע בתקנות (תקנות אלו תוקנו בשנת 2012). הוראת המעבר הוארכה בהתאם לקבוע בסעיף 38 לחוק יסוד: הכנסת, שעניינו הארכת תוקפם של חיקוקים, עד ליום 16 ביוני 2020.
כדי לאפשר לשרי החקלאות והאוצר הנכנסים לגבש מדיניות בנושא ולהתקין צווים שישקפו מדיניות זו, הוארכה במסגרת חוק תכנון משק החלב (תיקון מס' 3), התש"ף–2020, הוראת המעבר האמורה עד ליום 31.12.2020. השרים הוסמכו להאריכה, בצו, באישור ועדת הכלכלה של הכנסת, בתקופה אחת נוספת עד ליום ה-30.6.2021. 
כמו כן, נמחקה ההוראה בחוק המחייבת את השרים לפרסם צו שבו ייקבע לראשונה מחיר המטרה לפי חוק הפיקוח על מחירי מצרכים ושירותים, התשנ"ו-199, שישה חודשים לפחות לפני תום תקופת המעבר, וזאת משום שבהתאם להוראה האמורה, על השרים לפרסם את הצו כבר בימים אלו, ועוד בטרם גובשה מדיניותם בנושא.